recursal/SuperWikiNEXT-32B huggingface dataset:
**נמל התעופה הבין-לאומי מורטלה מוחמד** (באנגלית: **Murtala Muhammed International Airport**) הוא נמל התעופה הגדול בניגריה, ואחד מנמלי התעופה הגדולים במרכז אפריקה, ממוקם באיקג'ה שבלאגוס.

נמל התעופה משמש כבסיס פעולה מרכזי לחברות התעופה ארו קונטרקטורס, אריק אייר, מד-ויו איירליין, אזמן אייר, דנה אייר ואייר פיס. הנמל קרוי על שם מורטלה מוחמד, מושלה הצבאי של ניגריה שנרצח בהתנקשות בשנת 1976.

תולדות הנמל
-----------

שדה התעופה באיקג'ה, נבנה לראשונה במהלך מלחמת העולם השנייה. חברת התעופה וסט אפריקן איירווייז קורפוריישן הוקמה בשנת 1947, והיא השתמשה בנמל כבסיסה המרכזי. בתחילה היו בצי החברה מטוסי דה הבילנד דאב, ששירתו יעדים פנימיים וקרובים למדינות מערב אפריקה, ובשנת 1957 התווספו לצי מטוסים גדולים יותר מדגם DC-3 דקוטה.

נמל התעופה נקרא בתחילה "נמל התעופה הבינלאומי של לאגוס", לאחר ההתנקשות במושל הצבאי מורטלה מוחמד בשנת 1976, שונה שמו לשם הנוכחי. בית הנתיבות לטיסות הבינלאומיות, נבנה בהשראת נמל התעופה סכיפהול.

בנמל התעופה שני בתי נתיבות; אחד משמש את הטיסות הבינלאומיות, והשני משמש את הטיסות הפנימיות, שני הטרמינלים מרוחקים כקילומטר אחד מהשני.

מסוף שנות השמונים ועד סוף שנות התשעים, נודע הטרמינל הבינלאומי לשמצה עקב נוהלי האבטחה הירודים שבו, ובעקבות העובדה שלא עמד בדרשות המינימליות של ארגון ICAO. כנופיות פשע ארבו לנוסעים, וכן תקפו מטוסים שהיו מחוברים לשרוול. פקידי המכס וההגירה דרשו תשלומי שוחד עבור שחרור מטענים והטבעת חותמת בדרכונים. רשות התעופה הפדרלית האמריקאית הציבה שלטים בשדות התעופה הבינלאומיים בארצות הברית, המזהירים מפני נסיעה ללאגוס. ההמלצה הרווחת לתיירים במדינה הייתה לטוס לנמל התעופה של קנו שבצפון המדינה, ומשם לנסוע דרך היבשה.

לאחר שנבחר לנשיא אולוסגון אובסנג'ו (Olusegun Obasanjo) בשנת 1999, החל המצב הביטחוני בלאגוס להשתפר. משטרת נמל התעופה תוגברה, והונהגה מדיניות של ירי לעבר כל מי שנמצא באזורים המאובטחים שסביב המסלולים. פעולות אלו נשאו פרי, ובשנת 2001 בוטל האיסור שהיה על חברות תעופה אמריקאיות לטוס לנמל. בשנת 2010, דורג הנמל בדירוג הבטיחות הגבוה ביותר של ה-FAA, דירוג המאפשר לחברות תעופה ניגריות לטוס ישירות ליעדים בארצות הברית.

קישורים חיצוניים
----------------

ויקישיתוף מדיה וקבצים בנושא **נמל התעופה הבינלאומי מורטלה מוחמד** בוויקישיתוף
* 

* אתר האינטרנט הרשמי של נמל התעופה הבין-לאומי מורטלה מוחמד

  מדיה וקבצים בנושא נמל התעופה הבינלאומי מורטלה מוחמד באתר Airliners.net

הערות שוליים
------------

1. ↑  FAA Grants Nigeria Its Highest Air Safety Rating באתר aviaed.wordpress,‏ 23 באוגוסט 2010
**אליעזר "לזר" מויסייביץ' קפלן** (ברוסית **Лазарь Моисеевич Капла́н**; ‏18 באוגוסט 1917 - 10 ביוני 1994) היה קצין יהודי סובייטי אשר השתתף במלחמת העולם השנייה וזכה לאות גיבור ברית המועצות על חלקו בקרבות בלטביה בשנת 1944

קורות חיים
----------

נולד בכפר סקורודניה, מחוז הומל, הרפובליקה הרוסית (כיום בבלארוס) במשפחת יהודית. למד בבית ספר להנדסאי תעופה בעיר טגנרוג. התגייס לצבא האדום ב1936. בשנת 1938 סיים בית הספר לקציני חיל התותחנים. נטל חלק במלחמת החורף.

הצטיין בקרבות בלטביה בקיץ 1944 : ב18 ביולי 1944 חצה עם כוח קטן ותותח אחד את נהר איסטרה , השתלט על שטח בגדה המערבית של הנהר והחזיק בו עד להגעת הכוח העיקרי. ב27 ביולי 1944 ניהל וטיווח את האש לש האגד שלו על עמדות מבוצרות של האויב ובכך סייע להשתלטות מהירה על העיר רזקנה. על כך ב-24 במרץ 1945 הוענק לו אות גיבור ברית המועצות וכוכב הזהב מס' 6540.

לאחר המלחמה נשאר בשירות קבע. סיים את שירותו בשנת 1959 בדרגת פודפולקובניק (סגן אלוף). לאחר מכן התגורר בעיר וורונז'. נפטר בוורונז' ב10 ביוני 1994. על בנין, בו התגורר, הוצב לוח הנצחה לזיכרו.

קישורים חיצוניים
----------------

* ביוגרפיה באתר "גיבורי המדינה" (ברוסית)
* ביוגרפיה באתר המוקדש ליהודים, לוחמי הצבא האדום במלחמת העולם השנייה (ברוסית)
גן קנרוקואן בעיר קנאזווה ביפן

המחקר המודרני של ה**אסתטיקה היפנית** במערב החל רק לפני 200 שנים. האסתטיקה היפנית היא אוסף של אידיאלים עתיקים הכוללים את ה וואבי-סאבי (היופי הטבעי שבחלודה וההזדקנות) והיוגאן (מסתורין).
האידיאלים האלו, ועוד אחרים, תומכים ברוב המוסכמות של החברה והתרבות היפנית על מה שנחשב לטעם טוב או יפה. לכן, למרות שהאסתטיקה היפנית נתפסת כפילוסופיה בעולם המערבי, המושג של אסתטיקה ביפן נחשב כחלק מהותי מחיי היום יום.
האסתטיקה היפנית כעת מכילה בתוכה מגוון רב של אידיאלים, חלקם מסורתיים בעוד אחרים מודרניים ולעיתים מגיעים גם מתרבויות אחרות.

שינטו - בודהיזם
---------------

 ערכים מורחבים – **שינטו, בודהיזם**  

שינטו נחשב לרוב כבסיס לחברה ולתרבות היפנית. עם הדגש הזה על האחדות של הטבע, עם דגש באתיקה, והחגיגה השינטואיסטית של הנופים, הוא קובע חלקים מהאסתטיקה היפנית. עם זאת, האידיאלים היפניים לאסתטיקה מושפעים רבות גם מהבודהיזם. במסורת הבודהיסטית, כל הדברים נחשבים למתפתחים מהכלום או נהפכים אליו. הכלום הבודהיסטי אינו חלל רק, הוא ליתר דיוק חלל לפוטנציאל. אם הים ייצג פוטנציאל, אז כל דבר יהיה גל היוצא מהים וחוזר אליו, כאשר אין גלים נצחיים או מושלמים. בכל נקודה בזמן הגל אינו שלם, אפילו לא כאשר הוא בגובהו המרבי. הטבע נתפס כמכלול שלם ומשתנה שיש להעריך. הערכה זו לטבע היא הבסיס להרבה אידיאלים יפניים באסתטיקה, אומנות ועוד היבטים רבים של התרבות היפנית. מהבחינה הזאת גם האמנות היפנית שונה רבות מהאומנות המערבית.

אנסו
----

אנסו (ביפנית: 円相 באנגלית: Ensō ) היא מילה יפנית אשר משמעותה "מעגל". היא מייצגת את המוחלט, ההארה, כוח, אלגנטיות, היקום והריק; לעיתים יהיה ניתן להשתמש בו גם כדי לייצג את האסתטיקה היפנית בעצמה. נזירי זן - בודהיזם לעיתים יאמינו כי "האופי של האומן נחשף לחלוטין כאשר היא או הוא מציירים את האנסו. רק אדם שהוא מושלם רוחנית ושכלית יכול לצייר אנסו אמיתי. אמנים מסוימים יתרגלו ציור אנסו על בסיס יומי, כתרגול רוחני".

אסתטיקה והזהות התרבותית של יפן
------------------------------

"נוף של סתיו וחורף", מאת ☀סשו טויו (Sesshū Tōyō), אמן יפני בן המאה ה-15, המוזיאון הלאומי בטוקיו

בגלל הטבע שלה, לאסתטיקה היפנית יש רלוונטיות יותר גדולה מאשר יש לאסתטיקה לרוב במערב. בספרה המהפכני, אייקו איקגאמי (Eiko Ikegami) מגלה היסטוריה מורכבת של חיי חברה אשר בהם אידיאלים אסתטיים נהפכים משמעותיים לזהות התרבותית של יפן. היא מראה כיצד רשתות תקשורת באומנות הייצוגית, טקס התה ושירה עצבו מנהגים תרבותיים ומנהגים פוליטיים. היא מראה כי מה אשר המערב לרוב מפולג, פוליטיקה ואומנות, ביפן היה מאוחד. לאחר ההיכרות של יפן עם האומות המערביות, האידיאלים היפנים של אסתטיקה נבחנו, בידי יפנים ולא יפנים כאחד, תחת תפיסת העולם המערבית ונמצאו כמשקפים את המסורת היהודית-נוצרית והפילוסופיה המערבית.

ראו גם
------

קינצוגי - אמנות תיקון כלי חרס

|  |  |
| --- | --- |
| בקרת זהויות עריכת הנתון בוויקינתונים | 
* LNB: 000074088

 |
**שֵׁן-זוֹנְג** (במנדרינית: **神宗**;‏ 25 במאי 1048 – 1 באפריל 1085) היה קיסר סין השישי משושלת סונג. בשמו הפרטי נודע בתור **ג'או-שו** אך עקב הטאבו על איסור שמות הקיסרים בסין נודע כשם תקופת שלטונו.

בעת שלטונו הייתה סין תחת שושלת סונג בתקופה שנודע כ"שלום המשגשג", עת שבה התפתחה ברבות הכלכלה והתרבות הסינית מה שאפשר לקיסר להנהיג רפורמות אשר נתנו לו שליטה על כ-30% מהתמ"ג המדיני. עובדה זו נתנה למוסד הקיסרות ערך המקביל לכדי 34 טריליון דולרים אמריקנים כיום, מה שהופך את שן-זונג למונרך השני בעושרו בהיסטוריה, לאחר ג'ינגיס חאן.

שלטונו
------

### רפורמות

בתקופת שלטונו בשנת 1068 התעניין הקיסר שן-זונג במדיניותו של איש חצר המלך וואנג אנשי ומינה אותו לראש ממשלה (קנצלר). וואנג יישם את מדיניות חדשה ופופולרית משלו שמטרתה לשפר את מצבם של האיכרים והמובטלים. מעשים אלה הפכו לרפורמה המסומנת בתקופת שלטונו של הקיסר שן-זונג.

מחוזות הצפון וצפון-מזרח יושבו בשנת 1080 כאשר הוזמנו 10,000 מוסלמים נוספים לסין. בתקופת שלטונו של שן-זונג, סה-מה גואנג, איש חצר המלך, כתב ספר היסטוריה בעל השפעה רבה, הז'ינגי טונג-ג'יאן לחינוך הדורות הבאים לשליטה על סין. ספר זה מתעד אירועים היסטוריים משושלת ג'ואו ועד שושלת סונג.

הישג ספרותי בולט נוסף שהתרחש בתקופת שלטונו היה אוסף שבעת הקלאסיקות הצבאיות ובהם שאלות ותשובות בין טאנג טאידזונג ללי וייגונג המפורסמת ביותר.

מלבד השגרירויות הרומיות העתיקות מתקופת האן ושלוש הממלכות בסין, הקשר עם אירופה נותר דליל אם לא קיים לפני המאה ה-13. עם זאת, מרשומות סיניות ידוע שמייקל השביעי, דוכס מטעם האימפריה הביזנטית שיגר שליחות דיפלומטית לשושלת הסונג הסינית שהגיעה בשנת 1081, במהלך שלטונו של שן-זונג.

### מלחמות

הקיסר שלח מערכות מלחמה כושלות נגד השליט הוייטנאמי לין נה טונג משושלת לין בשנת 1076 בשביל לספח את הממלכה.

פועלו המובהק העיקרי של הקיסר שן-זונג היה ניסיונו להחליש את מדינת שיה המערבית בהובלת פלישה וגירוש כוחות השיה המערביים ממחוז גאנסו. צבא סונג הצליח בתחילה במערכות אלה, אך במהלך הקרב על העיר יונגלה, בשנת 1082, הובסו כוחות סונג. כתוצאה מכך, שיה המערבית הלכה והתעצמה ובעקבות כך המשיכה להוות מטרד לאימפריה הסונגית במהלך העשורים הבאים ואף לתוך המאה ה־12 (כמוה הייתה גם שושלת ג'ין המאוחרת).

הקיסר שן-זונג שכר לוחמים מוסלמים מבוכרה כדי להילחם נגד נוודים ח'יטאנים (שושלת ליאו). הוא הזמין 5,300 לוחמים מוסלמים מבוכרה לעבור לסין בשנת 1070 כדי לסייע להילחם בשושלת ליאו בצפון מזרח ולהשיב מחדש את האזורים שנלקחו במלחמה הקודמת. שן-זונג שכר אותם כשכירי חרב אישיים במערכה שלו נגד שושלת ליאו. מאוחר יותר הם התיישבו בין בירת סונג קאיפנג לבין יאנצ'ינג (כיום בייג'ינג).

שן-זונג נפטר בשנת 1085, בגיל 36 ממחלה שלא פורט עליה בכתבים והוחלף על ידי בנו, ג'או שו, שעלה על הכס כקיסר ג'ה-זונג. הקיסר ג'ה-זונג היה קטין בעת נפטר אביו, ולכן אימו של שן-זונג הקיסרית גאו שלטה כעוצרת עד מותה.

ראו גם
------

* שן קואו

קישורים חיצוניים
----------------

ויקישיתוף מדיה וקבצים בנושא **שנדזונג, קיסר סין** בוויקישיתוף
* שנדזונג, קיסר סין, באתר אנציקלופדיה בריטניקה (באנגלית)
* 20 האנשים העשירים בהיסטוריה

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 6424 1365
* LCCN: nr97014713
* NKC: jn20000701764
* NTA: 151634157
* Trove: 1432451
* VIAF: 9750443
* WorldCat: lccn-nr97014713

 |
האנדרטה שבמתחם השדה. מאחוריה נראית גדת מחסה מטוסים עם פתחי כניסה למקלטים נגד התקפות אוויר
**בסיס חיל האוויר המלכותי קנלי** (באנגלית: **RAF Kenley**) הוא שדה תעופה צבאי לשעבר בגבול מטרופולין לונדון ומחוז סארי שבבריטניה. הוא שימש את חיל האוויר המלכותי בשנים 1917 עד 1959, לרבות כבסיס מטוסי קרב במהלך מלחמת העולם השנייה. חלק ממתחם הבסיס השתמר ומוצג כיום כדוגמה לבסיסים מסוגו.

תולדות הבסיס
------------

בסיס קנלי הוקם על ידי גיס התעופה המלכותי ב-1917 ליד הכפר קנלי שבדרום לונדון (כיום ברובע קרוידון) על גבי מסלול גולף שנמצא באותו שטח. בין הטייסים ששירתו בו בתחילת שנות השלושים היה דאגלס באדר. מדי שנה מ-1934 ועד 1939 נערך בו יום אווירי אימפריאלי (Empire Air Day) - תצוגה אווירית, שהתקיימה גם בבסיסים אחרים, שבמהלכה נפתח הבסיס לביקור הציבור הרחב.

במהלך מלחמת העולם השנייה ובפרט במהלך הבליץ שימש השדה כאחד משלושת בסיסי חיל האוויר המלכותי שהיו אחראים על ההגנה האווירית של לונדון (האחרים היו ביגין היל וקרוידון). טייסות רבות של חיל האוויר המלכותי הוצבו בבסיס כמו גם טייסות מארצות הברית, פולין, צ'כוסלובקיה ובלגיה.

שדה התעופה הופצץ מספר פעמים במהלך המלחמה. בהפצצה הקשה ביותר, ב-18 באוגוסט 1940, נהרסו מוסכי מטוסים בבסיס, הושמדו מספר מטוסים על הקרקע ושני מסלולי ההמראה בו ניזוקו קשות. חדר המבצעים של הגזרה נאלץ להעתיק את מקומו משדה התעופה אל אתר חירום חלופי.

אורכם המוגבל של המסלולים בקנלי חרץ את גורל הבסיס וב-1959 פינה אותו פיקוד מטוסי הקרב של חיל האוויר המלכותי והשימוש בו לטיסות ממונעות פסק. השדה משמש כיום להטסת דאונים על ידי פרחי טיס של החיל.

בשנות החמישים שימש השדה כאתר לצילומים של שני סרטי קולנוע אודות הקרב על בריטניה.

שדה התעופה כיום
---------------

מתחם שדה התעופה מוקף כיום באזורי מגורים, שחלקם ניבנו על גבי שטחו המקורי, וסוגרים על שני מסלולי ההמראה המצטלבים שלו ומסלול ההסעה המקיף אותם. רק מבנים מעטים נותרו בו. למרות זאת נחשב השדה לאחת הדוגמאות של בסיס מטוסי קרב ממלחמת העולם השנייה שהשתמרו בצורה הטובה ביותר, שכן תצורת המסלולים המקורית שלו עדיין קיימת, כמו גם אחדים מ-12 מחסות המטוסים המקוריים שניבנו בו. כל המחסות הוכרזו כמונומנט רשום. אחד מהם שוחזר במלואו ובשטחו ניצבת כיום אנדרטה, שנחנכה בשנת 2000, לכבוד אנשי חיל האוויר המלכותי ויחידותיו ששירתו בבסיס. שטח הבסיס פתוח לציבור הרחב.

ב-2006 הוכרז מתחם השדה כאזור לשימור על ידי מועצת רובע קרוידון שבלונדון ומועצת רובע טנדריג' (Tandridge) הסמוך (חלק ממחוז סארי).

קישורים חיצוניים
----------------

ויקישיתוף מדיה וקבצים בנושא **בסיס חיל האוויר המלכותי קנלי** בוויקישיתוף
* תמונות ומידע על הבסיס, באתר Control Towers
* מעגני המטוסים בשדה התעופה קנלי, באתר English Heritage
* אתר אגודת ידידי שדה התעופה קנלי
**קלרנס גאגנון** (באנגלית:**Clarence Gagnon**‏; 8 בנובמבר 1881 – 5 בינואר 1942) היה צייר, שרטט, חרט ומאייר צרפתי-קנדי, ממחוז קוויבק. הוא ידוע בזכות ציורי הנוף שלו של אזור מזרח קוויבק.

ביוגרפיה
--------

### ראשית חייו

קלרנס אלפונס גאגנון נולד במונטריאול, קוויבק ב-8 בנובמבר 1881. הוא היה בנו של אלפונס א. גאגנון ואם אנגליה שהתעניינה בספרות. חלק מילדותו בילה בסנט רוז, כפר מצפון למונטריאול. בתחילת חייו, אמו עודדה אותו ללמוד ציור, אך אביו רצה שהוא יהפוך לאיש עסקים.

הוא למד אצל ויליאם ברימנר באגודת האמנות במונטריאול בשנת 1897. מתוך רצון לשפר את הידע שלו באמנות, נסע לאקדמיה ז'וליאן בפריז ולמד אצל ז'אן פול לורנס בשנים 1904–1905. לפני שחזר לקנדה בשנת 1909, בילה גאנון זמן בציור בצרפת ובאיטליה.

קריירה
------

כשחזר לקנדה התגורר בביי-סן פול, שם הפיק ציורים רבים המתארים את הטבע ואת העם הקנדי. הוא פיתח סגנון חדש של נוף חורפי שהורכב מהרים, עמקים, צבעים עזים וקווים מפותלים. הוא הפך לחבר באקדמיה המלכותית לאמנויות בקנדה בשנת 1922.

גאגנון נסע לוונציה, רואן, סן מאלו ולקוויבק כדי לצייר נופים והתפתח גם לכיוון הסגנונות המודרניים. הוא התגורר בצרפת בין השנים 1924–1936.

בשנת 1919 התחתן גאגנון עם לוסיל רודייר, גם היא תלמידתו של ויליאם ברימנר.

גאגנון נפטר ב-5 בינואר 1942 ונקבר בבית העלמין נוטרדאם-דה-נייגס במונטריאול.

מורשת
-----

ציוריו ותחריטים שלו מתקיימים באוספים רבים ברחבי קנדה, כולל הגלריה הלאומית של קנדה באוטווה, הגלריה לאמנות של אונטריו בטורונטו, אוסף האמנות הקנדית מקמייקל בקלינבורג, אונטריו, מוזיאון מונטריאול לאמנות יפה, המוזיאון הלאומי דה ביו-ארטס דו קוויבק בעיר קוויבק, הגלריה לאמנות של אלברטה באדמונטון, מוזיאון ניו ברונסוויק בסנט ג'ון, הגלריה לאמנות של ווינדזור, הגלריה לאמנות של גאלף, והגלריה לאמנות בוונקובר.

עבודתו של גאנון נמצאת גם בבעלות אוספים מחוץ לקנדה, כולל באנגליה מוזיאון ויקטוריה ואלברט בלונדון, הגלריה לאמנות ווקר בליברפול וגלריה לאמנות מנצ'סטר, וכן בארגנטינה ובצרפת.

גלריה
-----

* 
* 
* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **קלרנס גאגנון** בוויקישיתוף
* קלרנס גאגנון, באתר "Find a Grave" (באנגלית)

הערות שוליים
------------

1. ↑  "Clarence Gagnon"
2. ↑  National Gallery of Canada
3. ↑  Royal Canadian Academy of Arts - Académie royale des arts du Canada, web.archive.org, ‏2011-05-26
4. ↑  "Clarence Gagnon , Canadian Artists Series, Albert H. Robson, The Ryerson Press"

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13737741m (data)
* GND: 118918745
* ISNI: 0000 0000 7357 1446
* LCCN: n82066393
* RKD: 29942
* SNAC: w60w0kkf
* SUDOC: 124958451
* Trove: 1207043
* ULAN: 500025967
* VIAF: 102148995952559751706
* WorldCat: lccn-n82066393

 |
המאל בלונדון - מבט לכיוון ארמון בקינגהאם
המאל, מקושט בדגל בריטניה
**המאל** (באנגלית: **The Mall**, נהגה **מֶאל**) הוא רחוב בלונדון שבאנגליה, המוביל מכיכר טרפלגר, מתחת לקשת האדמירליות בואכה ארמון בקינגהאם, ועובר מצפון לפארק סנט ג'יימס, מדרום לארמון סנט ג'יימס ומדרום מזרח לגרין פארק.

קרוב לארמון בקינגהאם, במרכז הרחוב, ניצבת אנדרטת ויקטוריה.

היסטוריה
--------

הרחוב נבנה בסוף המאה ה-19 כשהוא נועד לתהלוכות ממלכתיות, בדומה לשדרות דומות שנבנו בערים ראשיות בעולם, כמו וושינגטון, פריז, סנקט פטרבורג, ווינה וברלין, בשיא פריחת רעיון "מדינת הלאום".

מקור שמו של "המאל" בשימושו הקודם של אזור זה - היה זה מגרש שבו נהוג היה משחק כדור שנקרא "פאל מאל" (Pall Mall). בעקבות הרחוב, כונו בשם "Mall" רחובות ראשיים בערים רבות במדינות דוברות אנגלית, לרוב בהגייה "מול", ובסופו של דבר הוא הפך שם גנרי לרחוב ראשי שבו חנויות - ומכאן המשמעות המודרנית באנגלית: מרכז קניות או קניון.

קישורים חיצוניים
----------------

ויקישיתוף מדיה וקבצים בנושא **המאל** בוויקישיתוף

| עיינו גם בפורטל: |
| --- |
|  | **פורטל לונדון** |

  


|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: b95b13b9-3b62-4d34-8c60-5810bc9b57a8

 |
**ז'ונתן סיסה** (בצרפתית: **Jonathan Cissé**; נולד ב-18 במאי 1997 בחוף השנהב) הוא כדורגלן איווארי המשחק בעמדת הבלם בקבוצת אוצלול גאלאץ מליגת העל הרומנית.

קריירת מועדונים
---------------

בין השנים 2016–2019 שיחק סיסה במונקו ב', קבוצת המילואים של מונקו מליגת העל הצרפתית.

לקראת עונת 2019/2020 חתם סיסה בהפועל חדרה מליגת העל. ב-17 באוגוסט 2019 הוא ערך את הופעת הבכורה שלו במועדון, בניצחון על סקציה נס ציונה במסגרת גביע הטוטו לעונת 2019/2020. ב-24 באוגוסט ערך סיסה את הופעת הבכורה שלו בליגה, בתיקו 1-1 נגד מ.ס. אשדוד במסגרת המחזור הראשון לעונת 2019/2020. בעונתו הראשונה בקבוצה הבוגרת של המועדון ערך סיסה 12 הופעות ליגה. בעונתו השנייה במועדון הפך סיסה לשחקן הרכב קבוע, וערך 31 הופעות ליגה, בהן הבקיע שני שערים.

ב-14 באוגוסט 2023 חתם באוצלול גאלאץ מליגת העל הרומנית.

קריירה בינלאומית
----------------

סיסה היה חלק מסגל נבחרת חוף השנהב עד גיל 23 בטורניר גביע אפריקה לאומות עד גיל 23 בשנת 2019.

קישורים חיצוניים
----------------

* ז'ונתן סיסה, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Jonathan Cissé signe en D1 israélienne! באתר Actufoot (בצרפתית)
2. ↑  תומר חבז, ‏סירב לאום אל פאחם: סיסה חתם באוטלול גלאץ, באתר ONE‏, 14 באוגוסט 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ז'ונתן סיסה"**.
**בית הספר לשלום** הוקם ב-1979 כמוסד חינוכי-רעיוני של היישוב המעורב נווה שלום מתוך מטרה ליצור דיאלוג בין ערבים ליהודים דרך עריכת סמינרים וסדנאות מפגש ביניהם. לפי בית הספר השתתפו בפעילויותיו מאז תחילת פעילותו כ-25,000 בני אדם.

אודות
-----

בית הספר לשלום שוכן ביישוב נווה שלום כמיזם שמטרתו לפעול למען דו קיום ערבי יהודי מתוך הבנה והסכמה בין העמים. בית הספר עורך מפגשים דו-לאומיים בין יהודים ופלסטינים בישראל (החל מהסכמי אוסלו המפגשים כוללים גם ערבים מהרשות הפלסטינית) ופעילויות חד לאומיות. פעילויות אלו נערכות בבית הספר עצמו או בקהילות השונות בישראל וברשות הפלסטינית.

צוות בית הספר מורכב באופן שוויוני מערבים ויהודים כאחד ומנוהל ברוטציה בידי מנהלים ערבים ויהודיים. כיום מנהל בית הספר הוא רבאח חלבי.

בית הספר הוא גוף עצמאי אשר ממומן בעיקר בידי קרנות ואגודות ידידים של נווה שלום בחו"ל.

אופי הפעילות
------------

בשונה ממיזמי שלום חברתי בעלי מטרות דומות בית הספר לשלום אינו מתבסס על ניסיון להביא לקרבה ברמה הבין אישית. על פי ראבח חלאבי ניסיונות אלו אינם תורמים להבנת הקונפליקט ולפתרונו. האופן דרכו מנסה בית הספר ליצור בסיס משותף לדו קיום הוא על ידי חקירה והבנת הזהות העצמית של כל קהילה על ידי מפגשים ודיאלוגים.

ראבח חלבי הבוחן, בין השאר, את המפגשים גם כסימולציה להערכת יחסי הכוחות בין יהודים לערבים בישראל עצמה והאפשרות לפתרון כולל, מתאר בספרו ובהרצאותיו את האופי המקובל אותו לובשים הדיאלוגים הנערכים בין הפלסטינים והיהודים בבית הספר לשלום.

תחילת הדיאלוג מאופיינת בחוזקת הקבוצה היהודית ורגשי הנחיתות של הקבוצה הערבית. בהמשכו מתרחש היפוך כוחות בו מאשימים הערבים את היהודים בשליטה ודיכוי ומעלים דרישות כמו שינוי הגדרת המדינה כך שתכלול את כל אזרחיה. בסופו של דבר הדיאלוג עובר לשלב השלישי בו מנסה הקבוצה היהודית להשיב את הכח לידיה ולתהות אודות האנושיות והמוסר של החברה הערבית וסופו בדיאלוג עיקש בו היהודים מצהירים את נכונותם לקבל את הערבים לתוכם אך לא כקבוצה לוחמת.

מכתב שפרסם בית הספר לשלום בעקבות אירועי אוקטובר 2000, שבו נכללו שמות של 13 הרוגים ערבים שבית הספר אבל עליהם תוך השמטת שמו של נרצח יהודי עורר ביקורת רבה. בית הספר הגיב על כך שמתוך כוונה להדגיש את המציאות האי-סימטרית, לשיטתם, בישראל, בה ערבים נחשבים כאויב מדינה, בחר בית הספר להציג דווקא את שמותיהם של הערבים שנהרגו על ידי שוטרים ישראלים, ולהשמיט את שמו של היהודי שנרצח בידי אזרחים.

קישורים חיצוניים
----------------

* 

* אתר האינטרנט הרשמי של בית הספר לשלום
* בית הספר לשלום, ברשת החברתית אקס (טוויטר)

הערות שוליים
------------

1. ↑  אתר בית הספר לשלום
2. ↑  דן שיפטן, פלסטינים בישראל, עמ' 490
3. ↑  רבאח חלבי, דיאלוג בין זהויות - מפגשי ערבים ויהודים בנוה שלום, עמ' 12-13
4. ↑  שם, עמ' 13
5. ↑  מיכל זק, כרוניקה של הסכמות, אתר בית הספר

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007303327305171
* SUDOC: 091527716

 |
איור של החושן (מהאנציקלופדיה היהודית)
**אַחְלָמָה** היא האבן השלישית בטור השלישי בחושן הכהן הגדול, והיא מיוחסת לשבט גד או לשבט נפתלי.

האחלמה במקורות
--------------

> 
> וְהַטּוּר, הַשְּׁלִישִׁי--לֶשֶׁם שְׁבוֹ, וְאַחְלָמָה.
> 
> 
> 
> — שמות כ"ח, י"ט
> 

> 
> וְהַטּוּר, הַשְּׁלִישִׁי--לֶשֶׁם שְׁבוֹ, וְאַחְלָמָה.
> 
> 
> 
> — שמות ל"ט, י"ב
> 

> 
> גד על אחלמה, ונקרא קרישטל, ולכן תרגם אונקלוס עין עגלא לפי שהקרישטאל מצויה הרבה אצל בני אדם והכל מכירין אותה, כך שבטו של גד היו מרובים והרוגיהם ניכרים, שנאמר: "וטרף זרוע" וגו'. וסגלתה שמחזקת הלב שלא ירך בלכתו למלחמה ולזה נקראת אחלמה מלשון חוזק, שנאמר: "ותחלימני והחייני".
> 
> 
> 
> — הרב אליהו הכהן, מדרש תלפיות
>

זיהוי
-----

מאחר שאין במקורות פרטים מזהים לאבני החושן, הרי שאין לדעת לאיזו אבן חן התכוונו ואפילו מה היה צבעה.

### תרגומים

* אצל יוסף בן מתתיהו ב"קדמוניות היהודים" – Achates, המתייחס לאכטיס שמקובל לזהותה עם אגט.
* תרגום אונקלוס מתרגם **עין עגלא**, עין העגל - שם אכדי שאין דרך לזהותו עם אבן חן מסוימת המוכרת כיום.
* פליניוס הזקן ותרגום השבעים מזהים את האחלמה עם המינרל הסגול אמתיסט.
* גם בעברית המודרנית משמשת אחלמה כתרגום מקובל לאחלמה המקראית.
* מכון המקדש זיהו את האבן עם אחלמה סגולה.

לשם "אחלמה" נוצרו פרשנויות שונות המייחסות לאבן החן סגולות רפואיות: "אבן החלומות" ו"החלמה". ייתכן וזה הרקע לזיהויה כאחלמה, שגם לה מיוחסות באמונה העממית של העת העתיקה סגולות רפואיות: שתיית יין מגביע עשוי אמתיסט תמנע שכרות.

### אבני חן ומינרלים המיוחסים לאחלמה

* אגטאגט
* אגטאגט
* אחלמהאחלמה
* אחלמהאחלמה

לקריאה נוספת
------------

* מ' סברדמיש וא' משיח, **אבני חן**, הוצאת מדע אבנים יקרות
* **עולם התנ"ך**, ספר שמות, הוצאת דודזון-עתי

קישורים חיצוניים
----------------

* אודות תרגום שמות אבני חן

לחצו כדי להקטין חזרה

לחצו להגדלה

לדף הקובץתמונה אינטראקטיבית (לחצו להסבר)‏

---

אבני החושן
שגיאות פרמטריות בתבנית:מקורות   
פרמטרי חובה [ נושא ] חסרים 


סדנת המנעולן, איור מאת ז'אן פרדריק ונצל, 1847
**מנעולן** הוא אדם המומחה בהתקנה ובתחזוקה של מנעולים, מפתחות ומערכות אבטחה.

מנעולן מתקן מנעול שבור, מייצר מפתחות, ומתקין מערכות אבטחה כמו אזעקות. הוא עוסק בפריצת מנעולים באופן מורשה, למשל כאשר מאבדים את המפתח. ברוב הארצות, על מנעולנים לפעול לפי כללים מחמירים.

מנעולנים רבים מפעילים שירות נייד כדי לתת לקוחות שלהם שירות עד הבית או בחנות עצמה. מנעולנים יספקו שירותים כגון: פריצת רכב נעול, בית או כל מנעול אחר, החלפת מנעול שאינו תקין, כמו כן שיחזור מפתח כאשר המפתח אבד או מפתח שבור. מנעולנים רבים עם ידע רחב בתחום האבטחה יהיו גם מומחים בפריצה לכספות.

הכשרה מקצועית
-------------

במדינות מסוימות מנעולים מתחילים כשוליות. באחרים הם חייבים לקבל תעודה של מנעולן מוסמך על ידי בית ספר למנעולנות.

בישראל ישנם מספר אופני התמקצעות: הכשרה מקצועית על ידי משרד העבודה, התלמדות כשוליה וכן מספר קורסים של בתי עסק פרטיים.

נכון לשנת 2023 פועלים בישראל מעל אלף מנעולנים מורשים[דרוש מקור], ומדי שנה מתקבלים יותר משני מיליון קריאות למנעולנים.[דרוש מקור] קריאות אלו כוללות בקשות לסיוע חירום כגון פריצת דלתות, החלפת מנעולים, פריצת כלי רכב ועוד.

במהלך לימוד המקצוע מתנסה התלמיד במגוון שיטות פריצה וטכניקות החלפת מנעולים המקנות לבעל המקצוע את האפשרות לבצע את עבודתו ללא נזק לרכוש האישי של מבקשי הסיוע.

ראו גם
------

* שכפול מפתחות
* מסגר

קישורים חיצוניים
----------------

ויקישיתוף מדיה וקבצים בנושא **מנעולן** בוויקישיתוףמנעולן
**לורל אוהרה** (באנגלית: **Loral Ashley O'Hara**; נולדה ב-5 במאי 1983) היא טייסת חלל אמריקאית בנאס"א, בוגרת תואר ראשון ושני בהנדסת אווירונאוטיקה. טסה לתחנת החלל הבין-לאומית ב-2023 על חללית רוסית.

ראשית חיים
----------

לורל אשלי אוהרה נולדה ב-1983 ביוסטון, טקסס לסינדי וסטיב אוהרה. היא גדלה בעיירה שוגרלנד בטקסס וסיימה את תיכון קלמנטס בעיר ב-2001.

השכלה
-----

לאוהרה יש תואר ראשון בהנדסת אווירונאוטיקה מאוניברסיטת קנזס ב-2005 ותואר שני במדעים, אווירונאוטיקה ואסטרונאוטיקה מאוניברסיטת פרדו באינדיאנה, ארצות הברית ב-2009.

קריירה בהנדסה
-------------

לאחר סיום התואר הראשון בשנים 2006–2007 עבדה אוהרה בחברת רוקטפליין לימיטד (Rocketplane Limited) באוקלהומה והייתה מעורבת בתכנון רכב חלל תת-מסלולי. ב-2009 החלה לעבוד במכון האוקיינוגרפי בוודס הול שם עבדה שמונה שנים. במסגרת עבודתה השתתפה בשדרוגים של הצוללת DSV Alvin ועבדה כמהנדסת ומנתחת נתונים של "ג'ייסון", רובוט ימי המופעל מרחוק. הניסיון שלה כולל תכנון מכני, עיבוד נתונים, הנדסת מערכות, בדיקות של צוללות והפעלת כלי רכב מרחוק. היא השתתפה ב-11 משלחות מחקר ימי כטכנאית מכנית ומנתחת נתונים.

קריירה בנאס"א
-------------

בזמן לימודיה השתתפה בתוכנית סטודנטים במטוס עם כח כבידה מופחת KC-135. היא השתתפה בתוכנית של האקדמיה של נאס"א במרכז טיסות החלל גודרד וסיימה התמחות במעבדה להנעה סילונית של נאס"א.

ב-2017 היא נבחרה כמועמדת להיות אסטרונאוטית בנאס"א. הכשרת האסטרונאוטים היא בתפעול מערכות חלל שונות, מתוך מטרה לטוס לתחנת החלל הבין-לאומית ובהמשך אף לירח ולמאדים.

ב-10 בינואר 2020 היא סיימה את לימודיה בתוכנית המועמדים לאסטרונאוטים של נאס"א לחיל האסטרונאוטים שלה, וכעת היא זכאית לטיסה בחלל.

ב-15 ביולי 2022, נאס"א הודיעה שהיא תטוס לתחנת החלל הבין-לאומית על סיפון סויוז MS-23, כחלק מהמשלחת ה-68 לתחנה. עם זאת, עקבות הבעיות בחללית סויוז MS-22 שחייבו שימוש אחר בחללית סויוז MS-23 שטסה ללא צוות. הצוות של אוהרה עבר לסויוז הבא, סויוז MS-24.

הצוות של החללית Soyuz MS-24
אוהרה המריאה לחלל על סיפון "סויוז MS-24" ב-15 בספטמבר 2023. היא הצטרפה למשלחת מס' 69 וצפויה לחזור לכדור הארץ במהלך שנת 2024.

חיים אישיים
-----------

כיום מתגוררת במסצ'וסטס, אוהרה היא טייסת פרטית, חובשת קרבית, ומתנדבת בצוותי חילוץ והצלה מקומיים. היא נוהגת לטייל, לעשות ראפטינג, לגלוש, לצלול, לטוס, לשוט, לעשות סקי ועוד.

פרסים והוקרה
------------

ב-2008 קיבלה אוהרה פרס מחקר על מחקרה בתואר השני, מהקרן הלאומית למדע בארצות הברית. ב-2015 היא נאמה בכנס של ועידת TED בניו בדפורד, ארצות הברית.

קישורים חיצוניים
----------------

ויקישיתוף מדיה וקבצים בנושא **לורל אוהרה** בוויקישיתוף

* ביוגרפיה של לורל אוהרה באתר של נאס"א

הערות שוליים
------------

1. ↑  החור בסויוז: רוסיה תשגר חללית חלופית להחזיר קוסמונאוטים לכדו"א, באתר ynet, 11 בינואר 2023
2. ↑  Astronaut Loral O’Hara | NASA, web.archive.org, ‏2022-12-23
3. ↑  אליסף קוסמן, דור המאדים? נאס"א חושפת קבוצה של 12 אסטרונאוטים חדשים, באתר הידען, ‏2017-06-07
4. ↑  כוכבות בחלל, באתר סוכנות החלל הישראלית
**מירב בן נתן** (נולדה ב-1969) היא פרופסור חבר קליני בבית הספר למקצועות הבריאות בפקולטה לרפואה ע"ש סאקלר באוניברסיטת תל אביב. בנוסף היא מנהלת בית הספר האקדמי לסיעוד במרכז הרפואי הלל יפה.

ביוגרפיה
--------

פרופסור בן נתן היא אחות מוסמכת, בעלת תואר ראשון ושני בהצטיינות בחוג לסיעוד באוניברסיטת תל אביב ותואר שלישי בתחום הסיעוד והגרונטולוגיה באוניברסיטת חיפה. סיימה תואר שני נוסף במנהל עסקים באוניברסיטת תל אביב. עבדה כאחות במחלקה הגריאטרית במרכז הרפואי הלל יפה, כמדריכה קלינית בבית הספר לאחיות שבבית החולים, ובשנת 2011 מונתה למנהלת בית הספר. במקביל, משמשת כמרצה בבית הספר למקצועות הסיעוד באוניברסיטת תל אביב, ובשנת 2023 הועלתה לדרגת פרופסור חבר קליני, ובכך הייתה הראשונה לקבל מינוי במסלול פרופסור חבר קליני בבית הספר למקצועות הבריאות.

פרופסור בן נתן היא חוקרת מובילה בתחום אלימות במשפחה, חינוך בסיעוד ומעמד האחיות וחרתה על דגלה לקדם את מעמד הסיעוד בישראל. היא חברה בוועדת מנכ"ל משרד הבריאות בנושא אלימות במשפחה ובוועדת משרד הבריאות להפקת לומדה בנושא אלימות נגד קשישים. משנת 2011 ועד 2018 כיהנה כיושבת ראש העמותה הישראלית למחקר בסיעוד. פרסמה למעלה משמונים מאמרים מדעיים בכתבי עת בין-לאומיים.

חיים אישיים
-----------

בן נתן נשואה לאייל, מנהל פרויקטים בחברת ירוק אלפיים, ואם לשני בנים. מתגוררת בפרדס חנה-כרכור.

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מירב בן נתן"**.
**שיעור בנישואין** (באנגלית: **If a Man Answers**) הוא סרט קולנוע אמריקאי מסוגת קומדיה רומנטית משנת 1962, בבימויו של הנרי לוין, עם סנדרה די ובובי דארין בתפקידים הראשיים.

התסריט מבוסס על רומן בשם זה מאת ויניפרד וולף. זה הסרט המשותף השני של הזוג דארין ודי לאחר "בבוא ספטמבר" (1961) ולפני "דירת הפגישות" (1965).

דארין חיבר את שיר הנושא (מילים ומנגינה) וגם שר אותו.

תקציר העלילה
------------

שנטל סטייסי (סנדרה די) היא בתם של ז'רמן סטייסי (מישלין פרסל), צרפתייה שהופיעה בפולי ברז'ר, וג'ון סטייסי (ג'ון לונד), אמריקאי מבוסטון העוסק בסחר עתיקות. ג'ון רוצה שבתו תתחתן ולא תכנס להריון ללא נישואין.

המשפחה עוברת לניו יורק שם נתקלת שנטל בגבר צעיר ונאה בשם יוג'ין רייט (בובי דארין) העובד כצלם אופנה ומוקף בבחורות יפהפיות אבל הוא מתמקד בשנטל והם מתחתנים לרווחת הוריה של שנטל.

לחייהם של הזוג הצעיר נכנסת טינה (סטפני פאוורס) חברתה של שנטל מבוסטון. יוג'ין מקבל אותה לצילומים ושנטל שמה לב למורת רוחה שיחסיהם של טינה ויוג'ין מתהדקים.

היא מתייעצת עם אמה הצרפתייה וזו נותנת לה ספר הדרכה איך לטפל בגורי כלבים שלדעתה זה מתאים גם לטיפול בבעלים. שנטל מתחילה לטפל ביוג'ין לפי ההוראות בספר וזה מצליח. לתמימותה היא מגלה זאת לטינה בתנאי שתשמור את הסוד אולם טינה שמקנאת בה, מוסרת זאת ליוג'ין שכועס מאוד על שנטל המתייחסת אליו כגור כלבים.

שנטל פונה שוב לאמה והיא מייעצת לה לברוא לעצמה מאהב וירטואלי בשם "רוברט סוואן" שישלח אליה מדי פעם פרחים, יתקשר לביתם וינתק אם גבר עונה (מכאן שם הסרט). היא מסדרת זאת עם מוכר הפרחים.

בתחילה מתחיל יוג'ין להאמין שלאשתו יש אכן מאהב, אך הוא מגלה את התרמית ומחליט להשיב על כך. הוא מביא את אביו, אדם רייט (סיזאר רומרו) שמציג את עצמו כ"רוברט סוואן" המאהב של שנטל ומציע ליוג'ין לנהל יחסי פוליאנדריה עם שנטל.

שנטל ההריונית מזועזעת ואז מגלה את התרמית והם מתפייסים.

צוות השחקנים
------------

| שם השחקן/ית | שם הדמות | הערות |
| --- | --- | --- |
| סנדרה די | שנטל סטייסי |  |
| בובי דארין | יוג'ין רייט |  |
| מישלין פרסל | ז'רמין סטייסי |  |
| ג'ון לונד | ג'ון סטייסי |  |
| סיזאר רומרו | אדם רייט |  |
| סטפאני פאוורס | טינה | חברה של שנטל |

קישורים חיצוניים
----------------

* "שיעור בנישואין", במסד הנתונים הקולנועיים IMDb (באנגלית)
* "שיעור בנישואין", באתר נטפליקס
* "שיעור בנישואין", באתר AllMovie (באנגלית)
* "שיעור בנישואין", באתר Rotten Tomatoes (באנגלית)
* "שיעור בנישואין", במסד הנתונים הקולנועיים KinoPoisk (ברוסית)
* בובי דארין שר את שיר הנושא, באתר יוטיוב
* שיעור בנישואין, באתר TCM
צוללת דולפין AIP אח"י תנין. על פי פרסומים זרים צוללות דולפין AIP מותאמות לשיגור  טילים גרעיניים לטווח של 1,500 ק"מ, ובכך מעניקות לישראל יכולת מכה שנייה גרעינית.
**מכה שנייה** הוא מושג המתאר מצב בו אדם או מדינה, החוששים או צופים שיושמדו בעתיד, משאירים מישהו שינקום את נקמתם לאחר מכן. הדבר נועד ליצור הרתעה שאמורה למנוע את השמדת האדם או המדינה, מחשש לנקמה.

רעיון המכה השנייה הפך לידוע בזמן מרוץ החימוש בתקופת המלחמה הקרה, עם פיתוחה של הפצצה הגרעינית, כאשר לראשונה בהיסטוריה נפתחה אפשרות מעשית להשמדת מדינה שלמה בבת אחת. נוצר צורך ליצור הרתעה שגם אחרי השמדה מוחלטת של המדינה תהיה נקמה ודאית (שאינה תלויה ברצונן הטוב של מדינות אחרות).

דוגמה לאיום במכה שנייה הוא חימוש צוללות (אשר יכולות לשהות הרחק מהמדינה המותקפת והן קשות לאיתור) בטילים גרעיניים על מנת שיוכלו להגיב נגד מדינה תוקפת בצורה עצמאית במידת הצורך ועל פי פקודות שניתנו מראש.

מצב זה רלוונטי גם בתחומים כגון תורת המשחקים, הדנה בין השאר במעשה של שחקן המשחק בתנאי חוסר ידיעה לגבי מה יעשה השחקן השני, תוך חשש מתגובתו.

דוגמאות
-------

* על פי פרסומים זרים צוללות דולפין AIP מותאמות לשיגור טילי שיוט שפותחו בישראל (על פי פרסומים שונים מדובר בטילי פופאי), שניתן לחמש אותם גם בראשי קרב גרעיניים לטווח של 1,500 ק"מ, ובכך מעניקות לישראל יכולת "מכה שנייה" גרעינית, למקרה שתותקף בנשק גרעיני.

ראו גם
------

* השמדה הדדית מובטחת
* מכה ראשונה
* כשל קטלני
* נשק יום הדין
* פצצה מומלחת

לקריאה נוספת
------------

* מיכאל כהן, "תוכניות המגירה למלחמת עולם שלישית: זירת המזרח התיכון 1954-1945", מערכות, תל אביב, 1998

קישורים חיצוניים
----------------

* נועם אופיר, הפרדוקס הבליסטי - מי הראשון שיתן "מכה שנייה"?, בטאון חיל האוויר, 1 בפברואר 2002
* משה חלמיש, עולם הדממה ואפקט המכה השנייה, באתר JDN

הערות שוליים
------------

1. ↑  Germany May Sell 2 More Dolphin Subs to Israel for $1.17B
2. ↑  ראובן פדהצור, האלוף, השר והצוללות, באתר הארץ, 21 במרץ 2012
3. ↑  Popeye Turbo
4. ↑  חדשות 2, ‏תחקיר: "צוללת הדולפין נושאת טילים גרעיניים", באתר ‏מאקו‏, 3 ביוני 2012
**שחרור בערבות** הוא תנאי שבית משפט רשאי לצוות על שחרורו של חשוד בערובה, תוך קביעת סוג הערובה, גובהה, תנאיה ומשך תוקפם. כאשר עניינו של אדם שנעצר מובא בפני בית המשפט, בית המשפט ישקול האם ניתן לשחרר את האדם בערבות. הטקסט המופיע באתר כל זכות (הערת שוליים מס' 1) יכול לשמש חלופה לתוכן הערך בכל הקשור למצב בישראל.

במסגרת השחרור בערבות מתחייב הנאשם לא לשבש את הליכי החקירה, על מנת להקל את עונשו, ויגיע אל בית המשפט בכל פעם שיידרש לכך על מנת לסיים את החקירה בעניינו. המושג של שחרור נאשם בערבות הפך להיות נפוץ בישראל, ובמסגרת הליכי משפט רבים עושים זאת על מנת להקל על הנאשמים, כל זמן שאין מדובר בעבירות חמורות מאד שהמשטרה מבקשת מעצר עד תם ההליכים.

ההליך השכיח הוא שחרור בתמורה להפקדה כספית, ו/או משולב באיסור יציאה מן הארץ תוך הפקדת דרכונו בבית המשפט. תנאֵי השחרור בערבות יכולים להיות משולבים גם באיסור כניסה ליישוב מסוים ו/או איסור לשוחח או להיפגש עם אדם מסוים, וגם בהתייצבות באופן קבוע בתחנת המשטרה שבמקום מגוריו של המשוחרר בערבות. שחרור בערבות יכול לכלול גם איסור יציאה מן הבית במשך כל שעות היממה או חלק ממנה. תנאי זה מכונה גם "מעצר בית". יש ומעצר זה נאכף על ידי שימוש באזיקים אלקטרוניים.

בית המשפט ישקול מספר שיקולים שיכריעו האם יאתר לבקשה לשחרור בערבות ואיזו ערבות. חומרת העבירה היא הראשונה במעלה, גם מצב החקירה יקבע האם ניתן לשחרר בערבות מבלי שיעלה חשש לפגיעה בחקירה. סוגיה אחרונה זו קשורה בדרך כלל בסוגיה האם המשטרה מבקשת מעצר עד תם ההליכים, שהוא פועַל יוצא של חומרת העבירה.

בארצות הברית, מקובל שהערבות היא פיקדון במזומן (או רכוש אחר). הערבות במזומן במדינות אחרות מוגבלת יותר. אם החשוד יגיע לכל ההופעות הנדרשות לבית המשפט, פיקדון זה יוחזר. ב-46 מדינות בארה"ב, ניתן לשלם לפקיד ערבות מסחרי, כדי להפקיד כספי ערבות בשמו של אדם עצור. מנהג זה אינו חוקי ברובו בשאר העולם.

קישורים חיצוניים
----------------

* שחרור בערבות, באתר אנציקלופדיה בריטניקה (באנגלית)

הערות שוליים
------------

1. ↑  חלופת מעצר בהחלטת בית משפט (שחרור בערבות), באתר כל זכות
2. 1 2 3  מה זה שחרור בערבות, באתר עורך דין פלילי
3. ↑  ליעד לק, חלופת מעצר חדשה: תכנית הפיקוח האלקטרוני יצאה לדרך, באתר לשכת עורכי הדין בישראל, 06.07.2005
4. ↑  Gavin Newsome, "Only Duterte’s Philippines and Trump’s United States of America have money bail.", Politi Fact, October 8, 2018
5. ↑  Liptak, Adam. Illegal Globally, Bail for Profit Remains in U.S. The , New York Times, 29 January 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007284638205171
* GND: 4197020-2
* LCCN: sh85011021
* NARA: 10663827
* NDL: 00563512

 |
המונח "הרינג" מפנה לכאן. אם הכוונה למשמעות אחרת, ראו הרינג (פירושונים).

**מָלִיחַ** או **הרינג** (שם מדעי: *Clupea*. מכונה **דג מלוח**) הוא סוג דג גרם ממשפחת הסרדיניים אשר חי במים רדודים בצפון האוקיינוס האטלנטי והאוקיינוס השקט, בים הבלטי ובים התיכון. הנפוץ ביותר הוא מליח אטלנטי (*Clupea harengus*). דגי המליח נעים בלהקות גדולות ומגיעים באביב לחופי אירופה ואמריקה הצפונית, שם הם ניצודים.

המליח נפוץ מאוד כדג מאכל בקרב קהילות יהודות המגרב ויהדות אשכנז, בעיקר כדג מלוח או דג מעושן, שנקרא לעיתים **פיקלינג** (מגרמנית: **Bückling**). חלק מן הדגים המשומרים הנמכרים ברשתות המזון ב"קופסאות סרדינים" הם למעשה שימורי מליח.

הן המליח האטלנטי והן המליח הפסיפי מתקשרים באמצעות נפיחות. הם פולטים בועות אוויר מפתח הביב (קצה המעי) ומייצרים באמצעותן תבניות של פעימות (שחוקרי התופעה מכנים Fast Repetitive Ticks - FRTs) שנמשכות עד 7 שניות. תפקיד התקשורת או משמעותה טרם הובנו, אך משום שתדירות השמעת רצפי הנפיחות לדג מתגברת בלהקות צפופות יותר של מליחים, משערים שיש לה פונקציה חברתית.

ישראלים ממוצא לובי נוהגים לכנות דג זה **רינגה** ובמטבח הטריפוליתאי נהוג להוסיף חתיכות של רינגה מיובשת לשקשוקה.

מינים
-----

* מליח ארוקני (Clupea bentincki)
* מליח אטלנטי (Clupea harengus)
* מליח פסיפי (Clupea pallasii)

ראו גם
------

* מטיאס

קישורים חיצוניים
----------------

ויקישיתוף מדיה וקבצים בנושא **מליח** בוויקישיתוף
* מליח, באתר ITIS (באנגלית)
* מליח, באתר NCBI (באנגלית)
* מליח, באתר Animal Diversity Web (באנגלית)
* מליח, באתר GBIF (באנגלית)

הערות שוליים
------------

1. ↑  Ben Wilson, Robert S. Batty, Lawrence M. Dill, Pacific and Atlantic herring produce burst pulse sounds, **Proceedings of the Royal Society of London. Series B: Biological Sciences** 271, 2004-02-07 doi: 10.1098/rsbl.2003.0107
2. ↑  jonatan balcombe, **what a fish knows**, New York: Scientific American, 2016, עמ' 48-49
3. ↑  דג הרינג כשר - דג הרינג מעושן עם כשרות - Crown Fish, באתר Crown Fish - מעדני דגים מהים הצפוני, ‏28 במאי 2021

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283913805171

 |
**סכר ג'ון סי. בויל** (באנגלית: **John C. Boyle Dam**) הוא סכר הידרואלקטרי במחוז קלאמת בדרום מדינת אורגון בארצות הברית. הוא סוכר את הנהר קלאמת בחלקו העליון, מדרום (במורד הזרם) ליישוב קנו, וכ-20 קילומטרים צפונית לגבול קליפורניה. במקור הסכר נבנה בשם "ביג בנד" (Big Bend, "העיקול הגדול"). שמם של מתחם הסכר ותחנת הכוח שונה כדי לכבד את ג'ון סי. בויל (1899–1979), סגן הנשיא, המנהל כללי והמהנדס הראשי הוותיק של "חברת החשמל של קליפורניה ואורגון" (California Oregon Power Company, בראשי תיבות COPCO), חברת חשמל בבעלות פרטית ששירתה את דרום אורגון וחלקים מצפון קליפורניה, ונרכשה אחר כך על ידי חברת החשמל הפסיפית. בויל היה אחראי על התכנון של כמעט כל המיזם ההידרואלקטרי של נהר הקלאמת (אנ').

סכר ההטיה בויל כולל מספר קטעים (סכר סוללה, סכר כבידה מבטון, צינורות כניסה ומברץ) המתחברים ליצירת ראש סכר באורך כולל של 217 מטרים בגובה של 21 מטרים. החלק של מברץ הבטון מכיל שלושה שערים ויוצר את מאגר ג'ון סי. בויל (אנ'). האתר כולל גם מסכי דגים, סולם דגים ומבנים נלווים.

הסכר מייצר חשמל בזמני שיא הצריכה, כלומר לפעמים הוא מייצר חשמל ומחזיר מים לנהר; בפעמים אחרות רק כמות קטנה של מים מוחזרת לנהר. זה גורם לאפקט "טבעת האמבטיה" במורד הזרם מהטורבינות של תחנת הכוח.

פירוק עתידי
-----------

סכר ג'ון סי. בויל הוא אחד מארבעה סכרים בנהר קלאמת שיפורקו במסגרת חוק השיקום הכלכלי של הקלאמת (Klamath Economic Restoration Act). החל מפברואר 2016, מדינות אורגון וקליפורניה, בעלי הסכרים, הרגולטורים הפדרליים וגורמים נוספים הגיעו להסכמה לפרק את כל ארבעת הסכרים עד שנת 2020, כפוף לאישור ועדת הסדרת האנרגיה הפדרלית (אנ') (FERC). החל מאוקטובר 2020, המשא ומתן נתקע. ב-26 באוגוסט 2022 פרסם ה-FERC את ההצהרה הסופית על ההשפעה הסביבתית (Environmental Impact Statement, בראשי תיבות EIS) על פירוק הסכר שבה אישר את פירוק הסכרים. הסכר צפוי להיות מפורק מתישהו ב-2023 או 2024.

ההחלטה היא הצלחה של התנועה לפירוק הסכרים על הנהר קלאמת (Un-Dam the Klamath) הפועלת כבר 20 שנה. התנועה טוענת שיש להסיר את הסכרים מכיוון שהם יוצרים פריחת אצות רעילה, מקטינים מאוד את כמות דגי האלתית בנהר, גורמים למחלות בדגים, מאיימים על אורח החיים של השבטים הילידים, מגבירים את הסיכונים הבריאותיים של בני השבטים ופוגעים בתעשיית הדיג בחוף המערבי. שבעה מיני דגים מאוימים על ידי הסכרים. נטען גם שהסרת הסכרים מועילה כלכלית.

קישורים חיצוניים
----------------

ויקישיתוף מדיה וקבצים בנושא **סכר ג'ון סי. בויל** בוויקישיתוף

הערות שוליים
------------

1. ↑  John C Boyle P-2082
2. ↑  George Kramer, *John C. Boyle (1887-1979)*
3. ↑  "New plan to remove Klamath River dams without help from Congress". 3 בפברואר 2016. `{{cite web}}`:  (עזרה)
4. ↑  Major Milestone Met for Klamath Dams Removal
5. ↑  "Major hurdle cleared in plan to demolish 4 Klamath River dams". *opb*.
6. ↑  Hartel, Diana (25 במאי 2011). "Doctor's Orders: Undam the Klamath". *High Country News*. `{{cite web}}`:  (עזרה)תחזוקה - ציטוט: url-status (link)
7. ↑  "Dams Are Threatening California Salmon and a Native Tribe's Culture". *VICE News*. 22 באוקטובר 2020. `{{cite web}}`:  (עזרה)תחזוקה - ציטוט: url-status (link)
8. ↑  "Top 5 California Dams Out" (PDF). *California Trout: The 2019 Report*. 2019.
9. ↑  Honea, Jon (31 במאי 2020). "When Does it Make Sense to Undam a River?". *The Maritime Executive*. `{{cite web}}`:  (עזרה)
**SM U-32** הייתה צוללת מטיפוס U-31 של הצי הקיסרי הגרמני.

 קורנווליס טבעה בים התיכון ב-9 בינואר 1917 לאחר שטורפדה על ידי U-32.

תכנון
-----

צוללות גרמניות מטיפוס U-31 היו צוללות גוף כפול דומות לצוללות מטיפוס U-23 וטיפוס U-27 בממדים והיו שונות רק מעט בהנעה ובמהירות. הן נחשבו לסירות ים גבוהות טובות מאוד עם יכולת תמרון ממוצעת והיגוי טוב על פני המים.

ל-U-32 היה אורך כולל של 64.70 מטרים (212 רגל 3 אינץ'), גוף הלחץ שלה היה באורך 52.36 מטרים (171 רגל 9 אינץ'). רוחב הצוללת היה 6.32 מטרים (20 רגל 9 אינץ') (o/a), בעוד שגוף הלחץ היה ברוחב 4.05 מטרים (13 רגל 3 אינץ'). לצוללות מטיפוס U-31 היה שוקע של 3.56 מטרים (11 רגל 8 אינץ') עם גובה כולל של 7.68–8.04 מטרים (25 רגל 2 אינץ'–26 רגל 5 אינץ'). הדחק הצוללת היה באופן כולל 971 טונות (956 טונות ארוכות); 685 טונות (674 טונות ארוכות) כששטה על פני השטח ו-878 טונות (864 טונות ארוכות) כשהיא בצלילה.

ל-U-32 הותקנו שני מנועי דיזל שתי פעימות של Germania עם 6 צילינדרים בהספק של 1,850 כוחות סוס (1,361 קילוואט) לשימוש על פני השטח ושני מנועים חשמליים שתי פעימות של זימנס-שוקט בהספק של 1,200 כוחות סוס (883 קילוואט) לשימוש מתחת למים. מנועים אלו הניעו שני צירים, כל אחד עם מדחף בקוטר 1.60 מטרים (5 רגל 3 אינץ'), שהעניק לצוללת מהירות מרבית על פני השטח של 16.4 קשרים (30.4 קמ"ש), ו-9.7 קשרים (18.0 קמ"ש) כשהיא בצלילה. טווח השיוט היה 8,790 מיילים ימיים (16,280 ק"מ) במהירות של 8 קשרים (15 קמ"ש) על פני השטח, ו-80 מיילים ימיים (150 ק"מ) במהירות של 5 קשרים (9.3 קמ"ש) מתחת למים. עומק הצלילה היה 50 מטרים (164 רגל 1 אינץ).

הצוללת הייתה חמושה בארבעה צינורות טורפדו 50 סנטימטרים (20 אינץ'), שניים מותאמים בחרטום ושניים בירכתיים, ונשאו 6 טורפדות. בנוסף, U-32 צוידה בשנת 1915 בשני תותחי סיפון בקוטר 8.8 ס"מ (3.5 אינץ') Uk L/30. הצוות של הצוללת כלל 4 קצינים ו-31 מלחים.

היסטוריה
--------

הבנייה שלה הוזמנה ב-29 במרץ 1912 והשדרית שלה הונחה ב-8 בנובמבר 1912 על ידי Germaniawerft בקיל. היא הושקה ב-28 בינואר 1914 ונכנסה לשירות ב-3 בספטמבר 1914 בפיקודו של אדגר פון שפיגל פון אונד צו פקלסהיים. ב-1 בפברואר 1916 הוחלף שפיגל על ידי קורט הרטוויג שפיקד על הצוללת עד ל-16 בפברואר 1918 כאשר קרל אלברכט החליף אותו. אלברכט פיקד עליה עד אובדנה.

U-32 ביצעה 11 סיורים, והטביעה 37 ספינות סוחר בסך 106,035 טונות רישום ברוטו (GRT) וספינת מלחמה אחת עבור 14,000 טון. ב-9 בינואר 1917, ממזרח למלטה, הטביעה U-32 את אוניית המערכה הבריטית פרה-דרדנוט אה"מ קורנווליס, עם אובדן של 15 הרוגים.

### גורל

ב-8 במאי 1918, צפונית-מערבית למלטה, היא הופגזה ולאחר מכן ספגה מטעני עומק על ידי אה"מ וולפלאואר וטבעה עם כל אנשי צוותה, 41 הרוגים.
**נמניה יוביץ'** (בסרבית: **Немања Јовић**; נולד ב-8 באוגוסט 2002 בזבורניק שבבוסניה והרצגובינה) הוא כדורגלן סרבי-בוסני המשחק בעמדת קשר הכנף באשטוריל מליגת העל הפורטוגלית ונבחרת סרביה.

קריירת מועדונים
---------------

יוביץ' גדל במחלקת הנוער של פרטיזן בלגרד. הוא ערך 74 הופעות ליגה במדי הקבוצה הבוגרת של המועדון במסגרת ליגת העל הסרבית, בהן הבקיע עשרה שערים. ב-30 באוגוסט 2023 שוחרר מהמועדון.

ב-15 בינואר 2024 חצי שנה לאחר שחרורו מפרטיזן חתם יוביץ' באשטוריל מליגת העל הפורטוגלית. וב-4 בפברואר 2024 ערך את הופעת הבכורה שלו בקבוצה בניצחון 1–0 על אסטרלה דה אמדורה.

קריירה בינלאומית
----------------

ב-7 ביוני 2021 ערך יוביץ' את הופעת הבכורה שלו בנבחרת סרביה, בתיקו 1-1 נגד נבחרת ג'מייקה במשחק ידידות.

קישורים חיצוניים
----------------

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"נמניה יוביץ'"**.




1. ↑  Nemanja Jovic inscrito pelo Estoril Praia, OneFootball, ‏2024-02-17 (באנגלית)
פירוש נוסף ערך זה עוסק בצבא מיתולוגי של מלאכים וכוכבים. אם התכוונתם לסדרת ספרי אסטרונומיה, ראו נסים וידאל.
יהושע פוגש בשר צבא ה', ציור מאת פרדיננד בול, 1642.
**צבא השמיים** (ידוע גם כ**צבא מרום**) הוא צבא מיתולוגי של האל, המתואר בתנ"ך ובכתבי הדתות האברהמיות. הצבא מורכב ממלאכים או מגרמי שמיים שונים.

במקורות דתיים
-------------

### ביהדות

בנבואת מיכיהו בן ימלא מתאר הנביא חזון שבו ה' יושב על כסאו, וצבא השמים עומדים סביבו. בספר יהושע מתוארת פגישתו של יהושע עם "שר צבא ה'" לפני כיבוש יריחו. חז"ל זיהו את שר צבא ה' עם המלאך מיכאל. לפי פרשנות נפוצה, נקרא האל בתנ"ך אֱלֹהֵי צְבָאֹות על שמו של צבא השמיים.

הביטוי "צבא השמיים" מוזכר עוד מספר פעמים בתנ"ך, בעיקר בהקשר של איסור הפולחן אליו, המוגדר כעבודה זרה.

### בנצרות

המלאך מיכאל מכניע את השטן מאת איגנץ גונתר במוזיאון בודה
בספר הבשורה על-פי לוקאס מסופר על מלאכים מצבא השמיים ששבחו את האל לאחר לידת ישו. בספר חזון יוחנן, הכוחות המורדים של השטן מובסים על ידי צבא השמיים בפיקודו של המלאך מיכאל במהלך המלחמה בגן עדן(אנ').

### באסלאם

 מוחמד בקרב בדר, בסיוע מלאך מצבא השמיים. (המאה ה-16)
בסורת אאל עמראן בקוראן מתוארים אלפי מלאכים שסייעו למוחמד בקרב בדר. גם בסורת א-תובה, נאמר שהאל סייע למוחמד על ידי חיילים בלתי נראים. במיתולוגיה האסלאמית נקרא צבא האל "ג'ונד אללה" (جندالله), ולעומתו קיים "ג'ונד אבליס" (جند ابليس) – צבא השטן. פילוסופים אסלאמים מפרשים ששני הצבאות שוכנים בליבו של האדם ושם מתחולל הקרב ביניהם.

### באמונה הבהאית

המונח "אדון הצבאות" משמש גם באמונה הבהאית כתואר לאלוהים. מכתביו של בהאא אללה, שטען שהוא התגלמותו של אלוהים, פורסמו בשם "הזימון של אדון הצבאות" (The Summons of the Lord of Hosts).

בספרות
------

באפוס גן העדן האבוד מאת ג'ון מילטון, המלאך מיכאל מפקד על צבא המלאכים הנאמנים לאלוהים נגד מלאכי השטן שנפלו. חמוש בחרב מנשקיו של אלוהים, הוא מביס את השטן בקרב אישי, ופוצע אותו.

ראו גם
------

* צבאות

קישורים חיצוניים
----------------

* ויקימילון ערך מילוני בנושא **צבא השמים,**  בוויקימילון
* "צבא השמיים", במהדורת 1901–1906 של האנציקלופדיה היהודית (באנגלית)
* אהרן פרידמן, **דמותו של שר צבא ה'** בתוך מחניך קדוש ה'תשע"ו, עמודים 343–354 באתר ספריית אסיף
* צבא השמים: הכוכבים האלוהיים – כישופים: הקדרה המבעבעת, ‏2016-07-23

הערות שוליים
------------

1. ↑  ספר מלכים א', פרק כ"ב, פסוק י"ט.
2. ↑  ספר יהושע, פרק ה', פסוקים י"ג–ט"ו
3. ↑  מדרש אגדה (בובר) על ספר שמות פרק כג אות כ
4. ↑  פירוש אבן עזרא על ספר תהילים, פרק כ"ד, פסוק י', פירוש הרד"ק לספר תהילים, פרק ס"ט, פסוק ז'
5. ↑  ספר דברים, פרק ד', פסוק י"ט; ספר דברים, פרק י"ז, פסוק ג'; ספר מלכים ב', פרק י"ז, פסוק ט"ז; ספר מלכים ב', פרק כ"ג, פסוק ה'; ספר ירמיהו, פרק ח', פסוק ב'; ספר ירמיהו, פרק י"ט, פסוק י"ג; ספר צפניה, פרק א', פסוק ה' ועוד.
6. ↑  הבשורה על פי לוקאס פרק ב
7. ↑  The Summons of the Lord of Hosts Baháʼí Reference Library
8. ↑  The Summons of the Lord of Hosts, Page 1 Baháʼí Reference Library
9. ↑  John Milton, *Paradise Lost* 1674 Book VI line 320 (אורכב 19.02.2010 בארכיון Wayback Machine)
**טיסה 981 של טורקיש איירליינס** (**TK981/THY981**) הייתה טיסה סדירה מנמל התעופה איסטנבול ישילקוי לנמל התעופה הית'רו בלונדון, עם עצירת ביניים בנמל התעופה אורלי בפריז.

נסיבות האסון
------------

ב-3 במרץ 1974 התרסק ה-McDonnell Douglas DC-10 שהפעיל את הטיסה לתוך יער ארמנונוויל, מחוץ לפריז, והרג את כל 346 האנשים שהיו על הסיפון. ההתרסקות הייתה ידועה גם בשם **האסון האווירי של ארמנונוויל**. טיסה 981 הייתה התרסקות המטוס הקטלנית ביותר בתולדות התעופה עד 27 במרץ 1977, אז נספו 583 בני אדם בהתנגשות של שני מטוסי בואינג 747 בטנריף. זו נותרה התאונה הקטלנית ביותר של מטוס יחיד עד להתרסקות טיסה 123 של Japan Airlines ב-12 באוגוסט 1985, והתאונה האווירית הקטלנית ביותר ללא ניצולים עד ההתנגשות האווירית של צ'רקי דאדרי ב-12 בנובמבר 1996. זו נותרה תאונת המטוס היחיד הקטלנית ביותר ללא ניצולים, ההתרסקות הקטלנית והקטלנית הראשונה שבה היה מעורב ה- McDonnell Douglas DC-10, אסון התעופה החמישי הקטלני ביותר בסך הכל (כולל 9/11), והתאונה האווירית הקטלנית ביותר שהתרחשה בצרפת. זוהי גם תאונת התעופה הקטלנית ביותר שלא הייתה מעורבת בה בואינג 747 (לא כולל 9/11).

חקירת התאונה
------------

ההתרסקות התרחשה כאשר דלת מטען מאובטחת בצורה שגויה בחלקו האחורי של המטוס התפרצה ונשברה, וגרמה לשחרור נפץ שניתק כבלים קריטיים הדרושים לשליטה במטוס. כדי למקסם את מרחב העבודה בתוך תא המטען, דלתות המטען נפתחו כלפי חוץ, מה שהופך אותן לפגיעות להיפתח בכוח בגובה רב תחת לחץ רגיל בטיסה. כדי למנוע זאת, נעשה שימוש במערכת נעילה מיוחדת שננעלה בלחץ כשהיא סגורה כהלכה. כדי להבטיח שהתפסים היו ממוקמים כראוי, ידית בצד החיצוני של הדלת לחצה פיני מתכת קטנים לתוך התפסים; אם התפסים היו במיקום לא תקין, הפינים לא יתיישרו והידית לא תיסגר.

בשירות הקודם, בעיקר תקרית שהתרחשה בטיסה 96 של אמריקן איירליינס ב-1972, הבחינו שאפשר לסגור את הידית בדלתות מטען DC-10 למרות שהתפסים היו במצב לא נכון. הסיבה לכך הייתה שהקישור בין הידית לפינים היה חלש מדי ואיפשר את הידית להידחף למצב סגור. הוזמן שינוי קטן להתקנת לוחית תמיכה לחיבור הידית כדי לחזק אותו; מסמכי היצרן הראו שעבודה זו הושלמה במטוס המעורב בטיסה 981, אך הלוח לא הותקנה למעשה. כמו כן, צוין כי הידית במטוס ההתרסקות תוייקה במועד מוקדם יותר כדי להקל על סגירת הדלת. לבסוף, הנעילה בוצעה על ידי מטפל בכבודה שלא דיבר טורקית או אנגלית, השפות היחידות שצוינו בהודעת אזהרה לגבי פגמי העיצוב של דלת המטען ושיטות הפיצוי עליהם. לאחר האסון, התפסים עוצבו מחדש ומערכת הנעילה שודרגה משמעותית.

בחקירה הבאה נמצא כי מערכת תנאים דומה, שגרמה לכשל של רצפת מטוס בעקבות שחרור נפץ של מחזיק המטען, התרחשה בניסויים קרקעיים ב-1970 לפני כניסת סדרת DC-10 לשירות מסחרי. האקדח המעשן היה תזכיר מיצרן גוף המטוס, Convair, למקדונל דאגלס, שבו צפויה סדרת האירועים שהתרחשו בטיסה 96, וקטלנית בטיסה 981; היא הגיעה למסקנה שאם אירועים אלו יתרחשו, זה כנראה יביא לאובדן המטוס. למרות האזהרה הזו, לא נעשה דבר כדי לתקן את הפגם. ההשלכות של זה היו רבות, כולל - אך לא רק - כמה מהתביעות האזרחיות הגדולות ביותר עד לאותו תאריך.

קישורים חיצוניים
----------------

ויקישיתוף מדיה וקבצים בנושא **טיסה 981 של טורקיש איירליינס** בוויקישיתוף